钦定古今图书集成/方舆汇编/职方典/第1505卷 > 丽江府星野考 府志
## 钦定古今图书集成/方舆汇编/职方典/第1505卷 > 丽江府星野考 府志

僧一行以东井、舆鬼皆次鹑首也。其论井、鬼之分野，则以南河、北河二星分两界以定之，北河为北界，南河为南界。东井居两河之阴，自山河上流，当地络之西北。舆鬼居两河之阳，自汉中东尽华阳，与鹑火相接，当地络之东南。鹑首之外，云汉潜流而未达，故狼星在江河上流之西。弧矢、天鸡皆徼外之宿也。西羌、吐蕃及西南徼外彝，皆占狼星。由斯以言，则丽江逼壤，吐蕃为井、鬼分野明矣。占象者宜于天狼弧矢之间究心焉。昔人谓“弧矢直射狼星，不宜偏侧。” 耑主西南彝，而南河、北河两界，适居鬼井之中，尤宜推验。